b'\n_START_ARTICLE_\nNapalm Death\n_START_PARAGRAPH_\nNapalm death je grindcore/death metal skupina iz Birminghama, Anglije. Leta 1982 sta skupino ustanovila Nicholas Bullen in Miles Ratledge. Priznani so kot utemeljitelji grindcore \xc5\xbeanra. Po prvih dveh albumih so za\xc4\x8deli preigravati tudi death metal. Zgodovina benda pozna veliko menjav \xc4\x8dlanov, tako so \xc5\xbee do svojega prvega studijskega albuma Scum (1987) zamenjali vse prvotne \xc4\x8dlane.\n_START_SECTION_\nZgodovina\n_START_PARAGRAPH_\nBend sta leta 1982 ustanovila Nicholas Bullen in Miles Ratledge, ki sta bila so\xc5\xa1olca. Sprva so se imenovali Civil defence. Inspiracijo so dobili v punku in bendih, kot so Crass, Flux of Pink Indians in Rudimentary Peni. V letih 1982 in 1983 so posneli nekaj demotov, prvi studijski posnetek pa je na\xc5\xa1el prostor na kompilaciji Bullshit Detector Volume 3 (1984) pri zalo\xc5\xbebi Crass Records. Njihov \xc4\x8detri demo Hatred Surge (1985) je bil \xc5\xbee posnet z novim kitaristom Justinom Broadrickom. Leta 1987 \xc5\xbee posnamejo svoj prvi studijski album Scum pri majhni zalo\xc5\xbebi Earache Records. Kmalu se jim pridru\xc5\xbei basist Jim Whitley, ki je igranja bas kitare razre\xc5\xa1il vokalista Nicholasa Bullena. Skupino pa \xc5\xbee leto po prihodu zapusti kitarist Justin Broadrick in se pridru\xc5\xbei \xc5\xa1e nekoliko agresivnej\xc5\xa1i skupini Head of David._NEWLINE_Skupino pa kaj kmalu zapusti tudi Bullen. Pridu\xc5\xbeita se jima nov kitarist Bill Steer, ki je hkrati igral tudi pri Carcass in vokalist Lee Dorrian. Tudi Whitley zapusti bend, zamenja ga Shane Embury. Leta 1988 so po dolgotrajnem snemanju posneli svoj drugi studijski album From Enslavement To Obliteration. Albumu sledi svetovna turneja, po njej pa nove menjave v postavi benda: odideta Steer in Dorrian. Steer se je posvetil svojemu drugemu bendu Carcass, medtem ko Dorrian ustanovi skupino Cathedral. Pridru\xc5\xbeijo se jim Jesse Pintado na kitari in Mark \xc2\xbbBarney\xc2\xab Greenway kot vokalist. Po sprejetju novih \xc4\x8dlanov sledi nova turneja, na kateri so igrali tudi z bendoma Carcass in Morbid Angel. Za\xc4\x8dnejo pisati pesmi za novo plo\xc5\xa1\xc4\x8do, ki so jo snemali na Floridi pri death metal producentu Mitchu Harrisu._NEWLINE_Na novi plo\xc5\xa1\xc4\x8di Harmony Corruption, izdani leta 1990 je opazen odmik od prvotnega grindcora. Nov zvok je nekoliko po\xc4\x8dasnej\xc5\xa1i in bolj melodi\xc4\x8den. Opazen je vpliv death metala. Bend zapusti bobnar Mick Harris, zamenja pa ga do takrat neznani ameri\xc5\xa1ki bobnar Danny Herrera. Nova plo\xc5\xa1\xc4\x8da Utopia Banished spet zveni bolj grindcorovsko. Na evropski turneji, ki plo\xc5\xa1\xc4\x8di sledi, igrajo skupaj z Dismember in Obituary, na ameri\xc5\xa1ki pa s Cathedral, Carcass in Brutal Truth. Peti studijski album Fear, Emptiness, Despair je bil najve\xc4\x8dji odmik od svojega prvotnega zvoka do sedaj._NEWLINE_Leta 1996 so izdali naslednji studijski album Diatribes. V skupini so se pojavila notranja trenja, katerih posledica je bila odhod vokalista Geenwaya. Nadomesti ga Phil Vane, ki pa je bil \xc5\xa1e pred za\xc4\x8detkom snemanja naslednjega albuma odpu\xc5\xa1\xc4\x8den. Greenway se vrne. Naslednji album Inside The Torn Apart je bil spet korak nazaj h grindcore koreninam in odmik od eksperimentiranj. Album Enemy Of The Music Business (2001) povratek le \xc5\xa1e potrdi. Order Of The Leech (2002) je \xc5\xa1e agresivnej\xc5\xa1i. Leta 2004 posnamejo zanimiv album priredb Leaders Not Followers: Part 2, na katerem so pesmi starih hardcore punk in heavy metal bendov, kot so Cryptic Slaughter, Massacre, Kreator, Sepultura, Hirax in Discharge. \xc5\xa0e pred snemanjem tega albuma zaradi osebnih razlogov bend zapusti dolgoletni kitarist Pintado. Leta 2005 izdani album The Code is Red... Long Live the Code vsebuje tudi goste, kot so Jeffrey Walker (\xc4\x8dlan Carcassov), Jamey Jasta (vokalist Hatebreedov) in Jello Biafra (\xc4\x8dlan Dead Kennedysov). Kmalu zatem sledi album Smear Campaign, ki sicer ne dosega kvalitete predhodnika (zdi se, kot da gre za ostanek materiala ob pripravi plo\xc5\xa1\xc4\x8de The Code is Red...), zato pa so si za album Time Waits For No Slave vzeli dovolj kreativnega premora, da so \xc5\xa1e enkrat ve\xc4\x8d navdu\xc5\xa1ili svoje razvajene poslu\xc5\xa1alce.'